หุ้น Facebook พุ่ง 12% หลังเลิกจ้างพนักงาน หันมาลงทุน AI บอกว่า Metaverse สำคัญแต่ไว้ก่อน
ผลประกอบการของ Meta เป็นอย่างไร ?  ลงทุนแมนจะเล่าให้ฟัง
27 เม.ย. 2566

หุ้น Facebook พุ่ง 12% หลังเลิกจ้างพนักงาน หันมาลงทุน AI บอกว่า Metaverse สำคัญแต่ไว้ก่อน /โดย ลงทุนแมน
Meta เป็นหนึ่งในบริษัท ที่หลายคนมองว่าตัน เติบโตได้ยาก เจอน้องใหม่อย่าง TikTok มาแข่งขัน แถมยังเสียท่าจากธุรกิจ Metaverse
รายได้ของบริษัท ปรับตัวลดลง ติดต่อกันหลายไตรมาส จนมาร์ก ซักเคอร์เบิร์ก ต้องตัดสินใจปรับโครงสร้างค่าใช้จ่าย
โดยการเลิกจ้างพนักงานปลายปีที่แล้ว รวมรอบล่าสุดไม่กี่วันก่อน 21,000 คน เพื่อควบคุมค่าใช้จ่าย
และวันนี้ ทันทีที่ Meta รายงานผลประกอบการไตรมาสที่ 1 ปี 2023 หุ้นของบริษัท ก็พุ่งขึ้น +12% คิดเป็นมูลค่าที่เพิ่มขึ้นมา 2 ล้านล้านบาทในวันเดียว
แล้วผลประกอบการของ Meta เป็นอย่างไร ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เริ่มกันที่ ผลประกอบการไตรมาสที่ 1 ปี 2023
รายได้ 977,940 ล้านบาท เพิ่มขึ้น 3%
กำไร 194,905 ล้านบาท ลดลง 24% (มีรายการครั้งเดียว)
โดยรายได้ที่เพิ่มขึ้น มาจากธุรกิจ Family of Apps หรือก็คือธุรกิจโฆษณาบน Facebook และ Instagram 966,084 ล้านบาท ปรับตัวเพิ่มขึ้นมา 4%
ในรายงาน บริษัทก็ได้แชร์เพิ่มเติมว่า การมองเห็นโฆษณาในไตรมาสนี้ เพิ่มขึ้น 26% สวนทางกับ รายได้เฉลี่ยต่อโฆษณาปรับตัวลดลง 17%
นอกจากธุรกิจโฆษณาแล้ว อีกขาหนึ่ง ก็คือธุรกิจ Reality Labs เช่น แว่น Oculus และ Metaverse มีรายได้ 11,567 ล้านบาท ลดลง 51%..
ในขณะที่ กำไรที่ลดลง เป็นผลมาจาก
-ผลขาดทุนธุรกิจ Reality Labs ที่เพิ่มขึ้นจากปีที่แล้ว 
-ค่าใช้จ่าย One-time จากการปรับโครงสร้าง เลิกจ้างพนักงาน
ทีนี้ เรามาดูตัวเลขผู้ใช้งานของ Meta กันบ้าง เริ่มกันที่
-ผู้ใช้งานทุกแอป ต่อวัน 3,020 ล้านบัญชี เพิ่มขึ้น 5%
-ผู้ใช้งานทุกแอป ต่อเดือน 3,810 ล้านบัญชี เพิ่มขึ้น 5%
-ผู้ใช้งาน Facebook ต่อวัน 2,040 ล้านบัญชี เพิ่มขึ้น 4%
-ผู้ใช้งาน Facebook ต่อเดือน 2,990 ล้านบัญชี เพิ่มขึ้น 2%
และก็เป็นธรรมเนียมประจำไตรมาส ที่มาร์ก ซักเคอร์เบิร์ก จะออกมาโพสต์บน Facebook ส่วนตัว เกี่ยวกับผลประกอบการและทิศทางของบริษัท
แล้วรอบนี้ ซักเคอร์เบิร์กโพสต์อะไรบ้าง เรามาดูกัน
เรื่องแรกเลย คือ “Efficiency Work” 
หรือการทำงานที่มีประสิทธิภาพ
หลัก ๆ ก็คือเกี่ยวกับการเลิกจ้าง และ ชะลอการจ้างงานลง เน้นที่ Productivity ต่อหัวมากขึ้น และหันไปให้ความสำคัญกับโปรเจกต์สำคัญเป็นหลัก
โดยซักเคอร์เบิร์กบอกเลยว่า ยังจะมีการปรับโครงสร้าง และ เลิกจ้างงานอีก 2 ถึง 3 รอบ ภายในปีนี้
ล่าสุดคือ Meta มีพนักงาน 77,114 คน ลดลง 1% จากปีก่อน
หากพูดถึงในแง่ของ สินค้า และ ธุรกิจ ของ Meta ก็เริ่มเห็นสัญญาณว่ากลับมาแข็งแกร่งอีกครั้ง รวมถึงการมองหาวิธีการสร้างรายได้ ก็มีทิศทางดีขึ้นด้วย
สำหรับฟีเชอร์ Reels กลายมาเป็นพระเอก ที่เติบโตได้อย่างรวดเร็ว โดยมีสถิติว่า Reels ถูกแชร์ต่อกันมากถึง 2,000 ล้านครั้ง ต่อวัน เพิ่มขึ้นเป็น 2 เท่า เมื่อเทียบกับ 6 เดือนที่แล้ว ส่งผลให้คนอยู่บนแอปของ Meta นานขึ้นกว่าแต่ก่อน
หลังจากเรื่องประสิทธิภาพการทำงาน ซักเคอร์เบิร์ก ก็ หันมาพูดถึงอีกธีมหลัก นั่นก็คือ “AI” ที่กำลังเป็นกระแสร้อนแรงในช่วงนี้
ซักเคอร์เบิร์ก กางแผนออกมาเลยว่า
-AI คือ ปัจจุบัน 
-Metaverse คืออนาคต
สรุปง่าย ๆ เลยคือ ภาพของธุรกิจ AI มันชัดกว่า พร้อมกว่าวันนี้ จะหันมาให้ความสำคัญก่อน Metaverse แน่นอนแล้ว
ซึ่ง Meta ก็จะแบ่งการลงทุนใน AI เป็น 2 ข้อหลัก ๆ คือ
-AI ในระบบแนะนำบนแพลตฟอร์มเดิม
-Generative AI เป็นธุรกิจใหม่ ซึ่งตรงนี้ ก็น่าจะเอามาชนกับกลุ่ม Generative AI ของ Microsoft และ Google โดยตรง
สำหรับผลลัพธ์จากการที่ได้ลงทุนใน AI ไปแล้ว บนฟีด Facebook และ Instagram เราทุกวันนี้ถูกแนะนำด้วย AI พบว่าช่วยทำให้ผู้ใช้งานอยู่บนแอปนานขึ้น
นอกจากนี้ AI ยังเข้ามาช่วยเพิ่มประสิทธิภาพในขาของการสร้างรายได้ ทั้งบน Reels เพิ่มขึ้น 30% และ 40% บน Facebook เมื่อเทียบกับไตรมาสที่แล้ว
ทีนี้มาพูดถึง กลุ่ม Generative AI กันบ้าง
ซักเคอร์เบิร์ก เรียกมันว่า “AI Agents” เป็นโปรเจกต์สำหรับประชากรระดับพันล้านคน
ซักเคอร์เบิร์กมองภาพว่าผลิตภัณฑ์ที่จะทำขึ้น ต้องเข้ามาช่วยเหลือระบบแช็ต และ การดูแลลูกค้าได้
โดย Meta ได้มีการปล่อยผลิตภัณฑ์ AI ไปทดสอบแล้วบางส่วน เช่น LLaMa LLM แก่นักวิจัย รวมถึง AI วาดภาพอัตโนมัติ
และสุดท้าย ซักเคอร์เบิร์ก ก็ยังคงวกกลับมาที่ Metaverse ว่ายังทำอยู่ ความสำคัญยังเท่าเดิมแต่ก็เป็นแผนระยะยาว รวมถึงมีส่วนที่ช่วยส่งเสริมกันกับ AI ด้วย เช่นกัน
ทั้งหมดนี้ ก็เป็นบทสรุปเกี่ยวกับ Meta ไตรมาสที่ผ่านมา สรุปสั้น ๆ อีกครั้ง ก็คือ
-Meta กลับมามีรายได้เติบโตแล้ว
-การเลิกจ้างพนักงานครั้งใหญ่ และการหันหัวเรือมาโฟกัสกับ AI ที่มันชัดกว่า Metaverse ที่เลื่อนออกไปก่อน ทำให้นักลงทุนกลับมาสนใจในบริษัทอีกครั้ง
บวกกับการให้การคาดการณ์ผลประกอบการไตรมาสถัดไป ที่ดีกว่านักวิเคราะห์คาดไว้
จึงทำให้หลังตลาดรับรู้เรื่องดังกล่าว หุ้น META ก็ได้ปรับตัวสูงขึ้น ถึง 12% คิดเป็นมูลค่าที่เพิ่มขึ้นมา 2 ล้านล้านบาทในวันเดียว..
รู้หรือไม่ว่า META เป็นหนึ่งในหุ้นที่ทำผลตอบแทนดีในกองทุน MEGA10
โดยกองทุน MEGA10 เป็นกองทุนที่เข้าไปลงทุนในบริษัทที่เป็นแบรนด์ชั้นนำระดับโลก โดยเน้นแค่ 10 บริษัทเท่านั้น เช่น Meta, Visa, Mastercard, Amazon, Microsoft และ Tesla* ซึ่งเราจะมีส่วนร่วมใน 10 บริษัทนี้แบบ เน้น ๆ ในสัดส่วนที่ใกล้เคียงกัน
สำหรับผู้ที่สนใจ สามารถศึกษารายละเอียดและเริ่มต้นลงทุนได้ที่ บลจ.ทาลิส 02-0150215, 02-0150216 จะมีคนคอยช่วยเหลือในการเปิดบัญชี หรือ 
 และ 
คำเตือน: กองทุนรวมนี้มีลักษณะเฉพาะและความเสี่ยงเฉพาะ ผู้ลงทุนควรทำความเข้าใจลักษณะ เงื่อนไขผลตอบแทนและความเสี่ยงของกองทุนรวมก่อนตัดสินใจลงทุน ผลการดำเนินงานในอดีต/ ผลการเปรียบเทียบผลการดำเนินงานที่เกี่ยวข้องกับผลิตภัณฑ์ในตลาดทุน มิได้เป็นสิ่งยืนยันถึงผลการดำเนินงานในอนาคต กองทุนนี้มีการลงทุนในต่างประเทศมีความเสี่ยงจากอัตราแลกเปลี่ยน และมีการลงทุนกระจุกตัวของหลักทรัพย์ หมวดอุตสาหกรรมและประเทศที่ลงทุน จึงมีความเสี่ยงที่ผู้ลงทุนอาจสูญเสียเงินลงทุนจำนวนมาก
*บริษัทดังกล่าวสามารถปรับเปลี่ยนได้ ตามเกณฑ์การลงทุนและสภาวะการลงทุน ณ ขณะนั้น
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-